Хафез
Аз съм в този град известен…

Превод от персийски (фарси): Йордан Милев, 1969

chitanka.info

Аз съм в този град известен с любовта си и с това,

че на никого не стори лошо моята глава.

Да търпим! Да бъдем верни! Весело да е край нас!

И навред да се изливат често нашите слова.

С виното в съюз се свързах, аз затуй безкрайно пих —

свойта алчност да погубя, да си потуша гнева.

„Виночерпецо — попитах, — има ли надежден път?“

Той отпи и каза: „Има… във човешките права!“

Щом е тъй, сред механата да извием весел кръг!

Думи струват ли без дело, празници — без тържества?

Но защо гръдта ми иска сякаш да сбере света?

Близки хора са до мене, а зад мен е синева.

Вярвам в твоите къдрици, иначе едва ли щях

всеки ден да ги целувам, всеки ден да ги зова.

От любимата си зная чарът благ на хубостта

и е хубаво да любиш хубавици… Затова

освен устни две и чаша руйно вино за Хафез!

Ще е грешка, ако всичко отлети като мълва.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.